text: Mad til overs? Her deler de maden med hinanden via Facebook
  18 oktober 2016 kl. 16.43
  For nogle kan det være svært at få budgettet til at hænge sammen. For andre kan det være svært at spise op. Nu løser en Facebook-gruppe begges problemer. 
  Har du ofte mad til overs?  Vil du gerne hjælpe nogle i stedet for at smide maden ud? Og bor du i Vejle? 
  Hvis du kan svare ja til de tre spørgsmål, så bør du melde dig ind i en ny Facebook-gruppe, der skal hjælpe folk, der mangler mad. 
  - Jeg vil vildt gerne hjælpe mennesker, det har jeg altid villet, og så synes jeg også det er synd at smide så meget mad ud, siger Desiree Plettner, til TV SYD.
  Line Vinther, Vejle,  donerer mad til andre via ny Facebook-gruppe.: "Det var jo bedre at give maden til nogen, end at smide det ud."
  - Det giver sådan en positiv følelse, tilføjer hun. 
  Hun har netop startet en Facebook-gruppe, hvor man kan donere mad til andre mennesker, hvis man har noget i overskud.
  Facebook-gruppen h ar over 200 medlemmer, og her kan folk efterlyse mad, hvis de mangler, mens folk kan tilbyde mad, hvis de har noget i overskud. 
   
  
  - Bedre end at smide det ud
  En af dem, der har doneret mad til andre, er Line Vinther. 
  - Det er dejligt at vide, at der er en familie, der ikke har så mange midler, der kan få glæde af det og mad på bordet, siger Line Vinther.
  Hun har netop solgt en fryser, og da hun ikke kunne nå at spise alt maden, besluttede hun sig for at give den væk. 
  - Der var mad for mange penge i fryseren, men det var jo bedre at give det til nogen, end at smide det ud, siger Line Vinther.
  
  